Ерыщагъым къахуихьа ехъулIэныгъэ
«Спартак-Налшык» (Налшык) – «Зенит-2» (Санкт-Петербург) – 1:0 (0:0). Налшык. «Спартак» стадион. ШыщхьэуIум и 21-м. ЦIыху 4000 еплъащ.
Судьяхэр: Матюнин (Мэзкуу), Петросян (Бронницы), Бирюлин (Ярославль).
«Спартак-Налшык»: Антипов, Семёнов (Кузнецов, 80), Марченкэ, Тебэрды, Дашаев, Войнов (Мэкъуауэ, 89), Мухьэммэд (Багъэтыр, 55), Ахриев (Крамаренкэ, 78), Дроздов, Бажэ, Гугуев.
«Зенит-2»: Бабурин, Мустафин (Долгов, 67), Карпов, Мильдзихов, Чернов, Зуев, Костин, Камышев (Йованович, 46), Бавин, Гасилин (Евсеев, 82).
Топыр дигъэкIащ Крамаренкэ, 90+2.
Дагъуэ къыхуащIащ Камышевым, Тебэрдым, Багъэтырым, Бажэм.
Петербург и «Зенит-2»-р вэсэмахуэ Налшык къэкIуат 2016-2017 гъэхэм екIуэкI зэхьэзэхуэм щызэхэта джэгугъуи 8-м зыми къыщыхимыгъэщIауэ. ХьэщIэхэм а ехъулIэныгъэхэм адэкIи къыпащэну я мурадт икIи ар къайхъулIэным зы мащIэ дыдэщ иIэжар.
ЩIалэгъуалэ защIэкIэ зэхэгъэува петербургдэсхэм я командэр зи Iэпкълъэпкъыр зэрыубыдауэ лIыпIэ иува хэгъэрейхэм къарукIэ къызэрыпэмылъэщынур нэрылъагъут. Абы къыхэкIыу «Зенит-2»-м тегъэщIэн ищIащ Iэзагъымрэ псынщIагъымрэ. Ар хэкIыпIэфIу къыщIэкIащ икIи Iэмал къаритащ джэгупIэ губгъуэм псынщIэу тепщэныгъэр щызыIэрагъэхьэну. Бжыгъэр япэу къызэIузыхыфыну щытари хьэщIэхэращ. Ди гъуэм къеуа иужькIэ Антипо- вым къригъэгъэза топыр Мильдзиховым Iэрыхьащ, арщхьэкIэ иужьрейм ар хуэгъэIэкIуэлъэкIуакъым. Мыгувэу апхуэдэ дыдэу Гугуевым къыщыщIащ.
Хэгъэрейхэр япэ иригъэщыфыну щытащ а махуэм сабий къызыхуалъхуа Войнов Денис. АрщхьэкIэ Бажэ Амир Iэзэу къыхуигъэжа топыр абы гъуащхьэм тригъэхуащ.
Апхуэдэурэ екIуэкIыурэ «Зенит-2»-м бжыгъэр къызэIуихащ. Насып диIэти, судьям ар хибжакъым, къыхэжаныкIам футбол хабзэр къызэпиудауэ къилъытэри. Абы иужькIэщ налшыкдэсхэр ерыщу ипэкIэ щыкIуэтар, къагурыIуауэ къыщIэкIынущ я джэгукIэм фIы къазэрыхуимыхьынур.
Гъуэм хуэзэу ди щIалэхэр япэу щеуар 57-нэ дакъикъэращ. Багъэтыр Альберт жыжьэу щыту хьэщIэхэм я гъуащхьэтетым и Iэзагъыр здынэсыр къипщытащ. 69-нэ дакъикъэм къыхата япэ угловойми ехъулIэныгъэ къахуихь пэтащ, арщхьэкIэ зы- мащIэ дыдэкIэ гъуэм хуэзакъым.
АдэкIэ хьэщIэхэм я чэзут. Абыхэм IэмалыфI зыбжанэ зыIэщIагъэкIащ.
Джэгур и кIэм нэблэгъэхукIэ «Спартак-Налшыкым» и футболистхэр нэхъ ерыщу ипэкIэ кIуатэрт. Абыхэми топджэгум еплъыну къэкIуахэми яужэгъуат апхуэдиз зэрытемыгъэкIуэныгъэр (джэгугъуи 8-м ящыщу 5-р апхуэдэу иухат). Зы Iэмалым адрейр къыкIэлъыкIуэу ди щIалэхэм Iэмал хъарзынэхэр къахукъуэкIырт. Псом нэхърэ нэхъ жыджэрт етIуанэ Iыхьэм кърагъэхьа Крамаренкэ Сергей. Джэгур иухауэ къыщIагъуа зэманым абы хузэфIэкIащ бжыгъэр къызэIуихыну. Бажэ Амир кърита топыр ди гъуащхьэхъумэныкъуэм къаруушхуэкIэ гъуэм игъэкIуащ. Ар текIуэны- гъэт!
Япэ дивизионым вэсэмахуэ щызэхэта адрей зэIущIэхэм къахэгъэщхьэхукIыпхъэщ Краснодар и «Кубань»-м япэ текIуэныгъэр зэрызыIэригъэхьар. Иджыблагъэ премьер-лигэм къыдыхэта «Мордовия»-м Саранск щыIэу ар ефIэкIащ икIи иужь дыдэ увыпIэм къикIащ.
Мыгъэрей зэпеуэм япэу къыщыхагъащIащ иджыри къэс етIуанэ увыпIэм щыта «Тосно»-р. И стадионым щыджэгуу абы «Енисей»-р къытекIуащ.
АдэкIэ фыщыдгъэгъуэзэнщ Урысей Федерацэм футболымкIэ и япэ дивизионым бэрэжьей махуэм щызэхэта зэIущIэ псоми къарикIуа бжыгъэхэм: «Тосно» (Тоснэ) — «Енисей» (Краснояск) — 1:2, «Тамбов» (Тамбов) — «Тюмень» (Тюмень) — 0:1, «Химки» (Химки) — «Сокол» (Саратов) — 0:0, «Мордовия» (Саранск) — «Кубань» (Краснодар) — 1:3, «Волгарь» (Астрахань) — «Нефтехимик» (Нижнекамск) – 3:0, «СКА-Хабаровск» (Хабаровск) — «Шинник» (Ярославль) — 0:0, «Луч-Энергия» (Владивосток) -«Балтика» (Калининград) — 1:1, «Сибирь» (Новосибирск) — «Факел» (Воронеж) — 1:1.
«Динамо» (Мэзкуу) — «Спартак-2» (Мэзкуу) зэIущIэр нэхъ иужьыIуэкIэ зэхэтащ.
КъыкIэлъыкIуэ джэгугъуэм «Спартак-Налшыкым» Урысей Федерацэм и кубокым щыщIэбэнынущ. Бэрэжьей къакIуэ, шыщхьэуIум и 24-м, финалым и 1/32-нэ Iыхьэм Прогресс посёлкэм ар щыIущIэнущ «Биолог-Новокубанск»-м.
Жыласэ Заурбэч.
